સ્પષ્ટ પુરાવા મળતા ૨૯ તારીખે દેશનાં ૯ સ્થાને તપાસ હાથ ધરાઈ. વર્વર રાવના હૈદરાબાદ નિવાસે, અરુણ ફરેરાના થાણેના નિવાસે, ગોન્સાલ્વેઝના મુંબઈના નિવાસસ્થાને, સુધા ભારદ્વાજના ફરિદાબાદમાં, હરિયાણામાં અને ગૌતમ નવલખાના દિલ્હીના નિવાસસ્થાને સર્ચ ઑપરેશન હાથ ધરાયાં અને ત્યાંથી પણ સાહિત્ય કબજે કરવામાં આવ્યું અને તેમને પોલીસ કસ્ટડીમાં લેવાયા. જોકે ત્યાર બાદ સુપ્રીમ કોર્ટના દિશાનિર્દેશ પ્રમાણે ગૃહકેદમાં રખાયા. તેમની પાસેથી મળેલા સાહિત્યનો અભ્યાસ થઈ રહ્યો છે. કેમ કે આ સર્ચ દરમિયાન હજારો દસ્તાવેજો મળ્યા છે. તેઓ સેન્ટ્રલ કમિટીના આયોજનને કેવી રીતે કેડર સુધી પહોંચાડતા હતા, કેવી રીતે તેમાં પોતાનો અભિપ્રાય સામેલ કરતા હતા અને કેવી રીતે સેન્ટ્રલ કમિટીને રિપોર્ટિંગ કરતા હતા તેની તમામ કડીબદ્ધ વિગતો પોલીસને મળી ગઈ છે.